CELEX: 32018D0653
Language: et
Date: 2018-04-26 00:00:00
Title: Nõukogu otsus (ÜVJP) 2018/653, 26. aprill 2018, laoteenuse sisseseadmise kohta tsiviilkriisiohjemissioonide jaoks

27.4.2018   
            
            
               ET
            
            
               Euroopa Liidu Teataja
            
            
               L 108/22
            
         NÕUKOGU OTSUS (ÜVJP) 2018/653,
   26. aprill 2018,
   laoteenuse sisseseadmise kohta tsiviilkriisiohjemissioonide jaoks
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Liidu tsiviilkriisiohjeoperatsioonide puhul tuleb tagada kiirsiirmis- ja operatiivvajaduste täitmine.
            
         
               (2)
            
            
               Nõukogu võttis 13. novembril 2012 vastu otsuse 2012/698/ÜVJP (1) ladustamisvõimaluse loomise kohta tsiviilkriisiohje missioonide jaoks. Kooskõlas kõnealuse otsuse artikliga 6 viis Euroopa välisteenistus (EEAS) läbi lao kasulikkuse, tõhususe ja kulutasuvuse läbivaatamise. Selle läbivaatamise tulemust arutati asjaomaste nõukogu ettevalmistavate organitega 2016. aasta esimesel poolel.
            
         
               (3)
            
            
               Poliitika- ja julgeolekukomitee kinnitas 3. mail 2016 taas, et laoteenuse sisseseadmine on kasulik meede, mis toetaks kiiret ühise julgeoleku- ja kaitsepoliitika (ÜJKP) missioonide siirmist. Poliitika- ja julgeolekukomitee leppis kokku, et uut laoteenust peaks pakkuma avalik-õiguslik asutus või avalikke teenuseid osutav liikmesriigi eraõiguslik asutus, nagu on sätestatud Euroopa Parlamendi ja nõukogu määruse (EL, Euratom) nr 966/2012 (2) artikli 58 lõike 1 punktis c, ning palus Euroopa välisteenistusel viia läbi valikumenetluse. Valikumenetluse läbiviimise tingimused kinnitati nõukogu asjaomaste ettevalmistavate organite poolt.
            
         
               (4)
            
            
               Pärast EEASi aruannet esitas liidu välisasjade ja julgeolekupoliitika kõrge esindaja („kõrge esindaja“) nõukogule soovituse valida laoteenuse osutamiseks laoteenusepakkujana välja Rootsi kodanikukaitseamet (Myndigheten för samhällsskydd och beredskap – MSB).
            
         
               (5)
            
            
               Laoteenuse kaudu tuleks hankida, ladustada, hooldada ja täiendada ÜJKP tsiviilmissioonide kiirsiirmiseks vajaliku põhivarustuse ja -vahendite strateegilisi varusid. Selle kaudu tuleks samuti hankida, ladustada, hooldada sellist varustust ja vahendeid nii uuena kui ka kasutatud kujul ning teha need igale ÜJKP tsiviilmissioonile kättesaadavaks, samuti pakkuda tugiteenuseid. Samuti peaks laoteenuse kaudu olema võimalik hankida, ladustada ja teha kättesaadavaks kogu sellistelt missioonidelt tagasi saadud muud kasutatud varustust ja kõiki selliseid vahendeid.
            
         
               (6)
            
            
               Laoteenuse kaudu peaks olema võimalik pakkuda sekundaarse ülesandena samasugust tuge ka aluslepingu artikli 28 kohaseks muuks liidu operatiivtegevuseks ja Euroopa Liidu eriesindajatele.
            
         
               (7)
            
            
               Laoteenus tuleks sisse seada kolmeks aastaks, võimalusega seda veel aasta võrra pikendada,
            
         ON VASTU VÕTNUD KÄESOLEVA OTSUSE:
   Artikkel 1
   Eesmärgid
   1.   Selleks et tagada põhivarustuse ja -vahendite ning asjakohaste tugiteenuste kiire lähetamine tsiviilkriisiohjemissioonidele, samuti et tagada missioonidele nimetatud varustuse ja vahendite kiire ja pidev kättesaadavus, tugevdab liit oma võimeid laoteenuse sisseseadmise läbi.
   2.   Laoteenuse kaudu võib vajaduse korral samuti pakkuda samasugust tuge varustuse, vahendite ja teenuste näol aluslepingu artikli 28 kohaseks muuks liidu operatiivtegevuseks ja Euroopa Liidu eriesindajatele.
   Artikkel 2
   Laoteenuse sisseseadmine
   1.   Artiklis 1 sätestatud eesmärkidel seatakse sisse laoteenus. Selle kaudu täidetakse järgmisi ülesandeid:
   
               a)
            
            
               lisas nimetatud põhivarustuse ja -vahendite strateegiliste varude hankimine, ladustamine, hooldamine ja täiendamine;
            
         
               b)
            
            
               lisas nimetatud uue ja kasutatud põhivarustuse ja -vahendite, sealhulgas teistelt sarnastelt missioonidelt tagasi saadud esemete hankimine, ladustamine ja hooldamine, samuti tugiteenuste pakkumine, ning ÜJKP tsiviilmissioonidele kättesaadavaks tegemine.
            
         2.   Laoteenuse kaudu võib samuti hankida, ladustada, hooldada ning teha ÜJKP tsiviilmissioonide kättesaadavaks asjakohast varustust ja vahendeid, mille laad ja otstarve on sarnane lisas nimetatud esemetele.
   3.   Laoteenuse kaudu võib samuti hankida, ladustada ning teha ÜJKP tsiviilmissioonidele kättesaadavaks teistelt sarnastelt missioonidelt tagasi saadud kasutatud varustust ja vahendeid, mille laad ja otstarve on erinev lisas nimetatud esemetele.
   4.   Laoteenuse kaudu võib samuti vajaduse korral täita lõike 1 punktis b ning lõigetes 2 ja 3 sätestatud ülesandeid seoses liidu muu operatiivtegevuse ja Euroopa eriesindajatega.
   Artikkel 3
   Rakendamine
   1.   Käesoleva otsuse rakendamise eest vastutab kõrge esindaja.
   2.   Käesoleva otsuse tehnilist rakendamist teostab Rootsi kodanikukaitseamet, kes tegutseb laoteenuse osutajana. Rootsi kodanikukaitseamet täidab oma ülesandeid kõrge esindaja vastutuse all, ilma et see piiraks komisjoni vastutust finantskontrolli eest, nagu on sätestatud artikli 4 lõikes 3.
   3.   Käesoleva otsuse rakendamise üksikasjaliku korra lepivad kokku Rootsi kodanikukaitseamet ja tsiviiloperatsiooni ülem, konsulteerides komisjoni pädevate talitustega. Kõnealuse korraga tagatakse eelkõige tsiviiloperatsiooni ülema juurdepääs laole, et teostada tehnilist ja operatiivset järelevalvet, tagamaks tsiviilkriisiohjemissioonide siirmisvõime ja nõuetekohase toimimise. Tsiviiloperatsiooni ülem hindab samuti tehnilist sobivust kasutatud vahendite ladustamiseks ja edaspidiseks kasutamiseks ning teavitab vajadusest varusid uuendada ja laoseisu täiendada.
   4.   Laoteenuse kaudu teeb ÜJKP tsiviilmissiooni taotlusel kättesaadavaks artikli 2 lõike 1 punktis b ja artikli 2 lõikes 2 osutatud varustus ja vahendid, võttes aluseks missiooni konkreetsed vajadused ja tehes seda kooskõlas missiooni volitustega. Samu tingimusi kohaldatakse mutatis mutandis seoses muu liidu operatiivtegevuse ja Euroopa eriesindajatega.
   Artikkel 4
   Rahastamiskord
   1.   Käesoleva otsuse rakendamiseks ette nähtud lähtesumma ajavahemikuks 36 kuud pärast lõikes 3 osutatud kokkuleppe sõlmimise kuupäeva on 52 240 608,49 eurot.
   2.   Kulutusi, mida rahastatakse lõikes 1 osutatud lähtesummast, hallatakse vastavalt liidu üldeelarve suhtes kohaldatavatele menetlustele ja eeskirjadele.
   3.   Järelevalvet lõikes 2 osutatud kulutuste nõuetekohase haldamise üle teostab komisjon. Sel eesmärgil sõlmib ta kokkuleppe Rootsi kodanikukaitseametiga kui laoteenuse osutajaga.
   4.   Lõikes 3 osutatud kokkuleppega nähakse muu hulgas ette, et
   
               a)
            
            
               Rootsi kodanikukaitseamet ostab artikli 2 lõike 1 punktides a ja b ning artikli 2 lõikes 2 osutatud varustuse ja vahendid enda nimel, tehes seda kooskõlas enda riigihankenormidega;
            
         
               b)
            
            
               Rootsi kodanikukaitseamet peab tegema varustuse ja vahendid ÜJKP tsiviilmissioonidele tasuta kättesaadavaks ning need vajaduse korral tagastatama;
            
         
               c)
            
            
               enne kokkuleppe kehtivuse lõppemist annetab Rootsi kodanikukaitseamet kogu enda ladustatud varustuse ja vahendid komisjonile või mõnele muule komisjoni poolt määratud üksusele.
            
         5.   Komisjon püüab sõlmida lõikes 3 osutatud kokkuleppe niipea kui võimalik pärast käesoleva otsuse jõustumist. Komisjon teavitab nõukogu kõigist selle protsessi käigus esile kerkivatest probleemidest ning kokkuleppe sõlmimise kuupäevast.
   Artikkel 5
   Aruandlus
   1.   Kõrge esindaja esitab nõukogule iga kuue kuu järel aruande käesoleva otsuse rakendamise kohta.
   2.   Komisjon annab iga kuue kuu järel nõukogule teavet laoteenuse toimimise rahaliste aspektide kohta.
   Artikkel 6
   Läbivaatamine
   Nõukogu vaatab artikli 4 lõikes 1 osutatud lähtesumma läbi 18 kuu möödumisel pärast artikli 4 lõikes 3 osutatud kokkuleppe sõlmimise kuupäeva, keskendudes sellele, milline summa vastab ÜJKP tsiviilmissioonide osutatud vajadustele varustuse ja vahendite järele lisaks strateegiliste varude piires ladustatud esemetele, ning teeb seda eesmärgiga tagada, et lähtesumma puhul võetakse nõuetekohaselt arvesse nimetatud missioonide vajaduste muutumist. Läbivaatamisel võetakse samuti arvesse liidu muu operatiivtegevuse ja Euroopa eriesindajate vajaduste muutumist.
   Artikkel 7
   Jõustumine ja kehtivuse kaotamine
   Käesolev otsus jõustub selle vastuvõtmise päeval. Käesolev otsus kaotab kehtivuse 36 kuud pärast artikli 4 lõikes 3 nimetatud kokkuleppe sõlmimist, kui nõukogu ei otsusta seda veel 12 kuu võrra pikendada.
   Artikkel 8
   Kehtetuks tunnistamine
   Otsus 2012/698/ÜVJP tunnistatakse kehtetuks.
   
      Brüssel, 26. aprill 2018
      
         
            Nõukogu nimel
         
         
            eesistuja
         
         E. ZAHARIEVA
      
   
   
      (1)  Nõukogu 13. novembri 2012. aasta otsus 2012/698/ÜVJP ladustamisvõimaluse loomise kohta tsiviilkriisiohje missioonide jaoks (ELT L 314, 14.11.2012, lk 25).
   
      (2)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
   
      LISA
      LAOTEENUSE OSUTAJA PAKUTAV PÕHIVARUSTUS JA -VAHENDID
      Strateegilised varud koosnevad põhivarustusest ja -vahenditest, millest piisab kuni 200 töötajaga ÜJKP tsiviilmissiooni siirmiseks 30 päeva jooksul ükskõik millisele operatsioonitandrile.
      Põhivarustus ja -vahendid on järgmised:
      
                  —
               
               
                  sõidukid
                  
                              —
                           
                           
                              sportmaastur
                           
                        
                              —
                           
                           
                              kompaktne sportmaastur
                           
                        
                              —
                           
                           
                              minibuss
                           
                        
                              —
                           
                           
                              neljarattaveoga raskesõiduk
                           
                        
                              —
                           
                           
                              sedaan/universaalauto
                           
                        
            
                  —
               
               
                  IT-seadmed
                  
                              —
                           
                           
                              serverid
                           
                        
                              —
                           
                           
                              tulemüürid
                           
                        
                              —
                           
                           
                              lauaarvutid
                           
                        
                              —
                           
                           
                              sülearvutid
                           
                        
                              —
                           
                           
                              kuvarid
                           
                        
                              —
                           
                           
                              printerid/toonrid/trumlid
                           
                        
                              —
                           
                           
                              puhvertoiteallikas (UPS)
                           
                        
                              —
                           
                           
                              WiFi juurdepääsupunktid
                           
                        
                              —
                           
                           
                              arvuti/serveri/võrgu lisaseadmed
                           
                        
            
                  —
               
               
                  sideseadmed
                  
                              —
                           
                           
                              satelliittelefonid
                           
                        
                              —
                           
                           
                              ülikõrgsagedusalal töötavad (VHF) raadiod
                           
                        
                              —
                           
                           
                              globaalse asukoha määramise süsteemi (GPS) seadmed
                           
                        
                              —
                           
                           
                              mobiiltelefonid
                           
                        
                              —
                           
                           
                              video- ja telekonverentsisüsteemid
                           
                        
            
                  —
               
               
                  isikukaitsevahendid
                  
                              —
                           
                           
                              kuulivestid
                           
                        
                              —
                           
                           
                              kiivrid
                           
                        
                              —
                           
                           
                              lisavarustus
                           
                        
            
                  —
               
               
                  meditsiinivarustus
                  
                              —
                           
                           
                              esmaabikomplektid (kott hädavajalike vahenditega, mille abil traumaga seotud vigastusi kontrolli all hoida)
                           
                        
                              —
                           
                           
                              automaatsed kehavälised defibrillaatorid (AEDd)
                           
                        
            
                  —
               
               
                  nähtavuse suurendamise vahendid
                  
                              —
                           
                           
                              lipud
                           
                        
                              —
                           
                           
                              nähtavust suurendavad isikuvahendid (baretid, käesidemed, helkurvestid jne)
                           
                        
                              —
                           
                           
                              sõidukite kleebised
                           
                        
            
                  —
               
               
                  muu
                  
                              —
                           
                           
                              isikutunnistuse printer
                           
                        
                              —
                           
                           
                              vöötkoodiseadmed (vöötkoodi lugeja ning vöötkoodisiltide printer)
                           
                        
            LAOTEENUSE OSUTAJA PAKUTAVAD TUGITEENUSED
      
                  —
               
               
                  Hanked
                  Laoteenuse osutaja hangib strateegilised varud enda nimel, tehes seda kooskõlas enda riigihankenormidega.
               
            
                  —
               
               
                  Strateegiliste varude ladustamine, kodifitseerimine ja vöötkoodiga märgistamine
               
            
                  —
               
               
                  Ekspedeerimine
                  Laoteenuse osutaja valmistab ladustatud varustuse veoks ette.
                  Laoteenuse osutaja vastutab varustuse vedude tagamise/korraldamise eest järgmistel suundadel:
                  
                              —
                           
                           
                              kesklaost ÜJKP missioonile
                           
                        
                              —
                           
                           
                              ÜJKP missioonilt kesklattu
                           
                        
                              —
                           
                           
                              ÜJKP missioonide vahel
                           
                        
                              —
                           
                           
                              tarnijatelt ja tarnijatele
                           
                        
            
                  —
               
               
                  Ettevõtte ressursiplaneerimise (ERP) süsteem
                  Laoteenuse osutaja kasutab ERP süsteemi koos asjakohaste varusüsteemidega, et tagada seotud tegevuste/protsesside järjepidevus ning ERP süsteemi hooldus. Laoteenuse osutaja tagab ERP süsteemi konfigureerimise, kohandamise ja ajakohastamisega seotud teenused. Laoteenuse osutaja haldab samuti kõiki ERP süsteemi kasutamisega seotud vajalikke litsentse.
               
            
                  —
               
               
                  Uue ja kasutatud varustuse tehniline hooldus ja remont
                  Laoteenuse osutaja tagab laos ladustatud nii kasutatud kui ka uue varustuse tehnilise hoolduse ning kontrollib nende töökorda. Laoteenuse osutaja tagab samuti kasutatud varustuse remondi, kui avaliku sektori hankija sellise ülesande annab.
               
            
                  —
               
               
                  Soomussõidukite remont
                  Laoteenuse osutajalt oodatakse, et ta pakuks soomussõidukite hooldust, remonti ja (re-)sertifitseerimist, kui avaliku sektori hankija sellise ülesande annab.
               
            
                  —
               
               
                  Jäätmete kõrvaldamise teenused
                  Laoteenuse osutajalt pakub teenuseid, mis on seotud ohtlike ainete, nende hulgas akude, sõidukite määrdeainete, laskemoona, soomussõidukite ja raadioseadmete jne kõrvaldamisega, mida missioon erinevatel (julgeoleku-, keskkonnaga jne seotud) põhjustel kohapeal teha ei saa. Laoteenuse osutaja kõrvaldab sellise strateegilise varu varustuse, mille remont on osutunud majanduslikult ebaotstarbekaks.
               
            
                  —
               
               
                  Ravimid ja meditsiinilised tarbekaubad
                  Laoteenuse osutaja tagab ravimite ja meditsiiniliste tarbekaupade saatmise otse tarnijalt ÜJKP missiooni volitatud meditsiinipersonalile.